દરેકના કાને આ વાક્ય પડ્યું અને આખો હોલ તાળીઓના ગડગડાટથી ગુંજી ઉઠ્યો. વિશાળ ખંડમાં હાજર રહેલા બધા લોકોની ખુશીઓનો પાર ન હતો. આજનો દિવસ સુવર્ણ અક્ષરે ઈતિહાસમાં લખાઈ ગયો. એક મોટા તાયફામાંથી સ્પેસસૂટ પહેરીને ઉતરી રહેલા માણસનું દ્રશ્ય દાયકાઓ પછી આટલા બધા માણસોએ એકસાથે જોયું, એ પણ બે ગ્રહ પર રહેતા માણસોએ. મંગળ ઉપરના હજારો અને પૃથ્વી પરના કરોડો ટીવી, ફોન, વર્ચ્યૂઅલ સ્ક્રિન ડિસ્પ્લે, ગોગલ્સ વગેરેની સ્ક્રિન ઉપર આ અદ્ભુત ઘટનાનું જીવંત પ્રસારણ થઇ રહેલું. બંને ગ્રહોના દર્શકો અચંબામાં ગરકાવ હતા તો અહી કરોડો કિલોમીટર દૂર આ સેન્ટરમાં રહેલ વૈજ્ઞાનિકો, તકનિકી માણસો અને નિષ્ણાતોની ખુશીથી છલકાઈ ગયેલી આંખો વચ્ચે રહેલા વિશાળ વર્ચ્યૂઅલ સ્ક્રિન પરથી હટતી ન હતી. સ્ક્રિન ઉપર, અવકાશયાત્રીઓ હવે ભારતનો ઝંડો લહેરાવવાના હતા એ ઐતિહાસિક ક્ષણના સાક્ષી બનવા બધા જ નિષ્ણાત પોતપોતાની પર્સનલ સ્પેસ છોડીને આ અભૂતપૂર્વ ઘટના નિહાળવા અધીરા બન્યા હતા.